L-Uffiċċju tal-Kummissarju għat-Tfal qal li l-Att dwar l-Edukazzjoni emendat mhuwiex imsejjes fuq id-drittijiet tat-tfal, hekk kif insista li l-istudenti m'għandhomx bżonn ta' aktar edukazzjoni iżda ta' edukazzjoni aħjar. Fi stqarrija li ħareġ it-Tnejn, filwaqt li laqa' b'sodisfazzjoni t-tħabbir tal-Att li se jidħol fis-seħħ ix-xahar li ġej, l-uffiċju qal li jinsab imħasseb li l-Att ma jdurx biżżejjed madwar il-bżonnijiet tat-tfal. "L-aqwa interessi tat-tfal għandhom ikunu fuq quddiem fl-Att kollu kemm hu. Dan għandu jorbot lill-istituzzjonijiet edukattivi kollha sew jekk humiex tal-Istat, tal-Knisja jew indipendenti," qal l-Uffiċju fl-istqarrija. Il-Kummissarju qalet li l-Att emendat huwa pass importanti l-quddiem fl-implimentazzjoni tad-dritt fundamentali tat-tfal għall-edukazzjoni, hekk kif imfisser f'Artikli 28 u 29 tal-Konvenzjoni tal-Ġnus Magħquda dwar id-Drittijiet tat-Tfal. "Fost il-proviżjonijiet li jinsabu fl-Att emendat li jgħinu biex it-tfal jiksbu d-dritt tagħhom għall-edukazzjoni, hemm l-estensjoni tad-dritt tat-tfal kollha li huma fl-eta' tal-edukazzjoni obbligatorja li jgħixu Malta, irrespettivament mill-istat tagħhom; id-dmir tal-Istat li jiżgura li jkun hemm disponibiltà ta' ċentri ta' edukazzjoni u ħarsien bikri tat-tfal, li effettivament tagħmel iċ-ċentri ta' ħarsien tat-tfal ta' matul il-jum parti integrali mill-proċess edukattiv tat-tfal; u enfazi iktar b' saħħtiha fuq l-infurzar tar-reġistrazzjoni u l-attendenza tat-tfal l-iskola." Iżda wissiet li minkejja l-esperjenza tal-pandemija li ħarbtet l-edukazzjoni tat-tfal, l-Att ma jipprovdix qafas legali li jiżgura li t-tfal kollha jibqgħu jgawdu d-dritt għall-edukazzjoni. Il-home schooling se jsir legali bir-reviżjoni tal-Att dwar l-Edukazzjoni "Qafas bħal dan għandu jipprovdi ċerti garanziji ta' għoti u kwalità ta' arranġamenti edukattivi alternattivi li għandhom jitwettqu f'każ ta' għeluq sħiħ jew parzjali tal-iskejjel, hekk kif imfisser miż-żgħażagħ infushom," kompliet tgħid l-istqarrija. Filwaqt li nnotat li l-pandemija għallmitna li t-tagħlim remot huwa possibbli, il-Kummissarju qalet li dan l-Att għandu jagħmilha possibbli għat-tfal li ma jistgħux jattendu l-iskola b'mod fiżiku li jibqgħu jirċievu edukazzjoni ta' kwalità għolja fi ħdan il-klassi tagħhom billi l-lezzjonijiet ikunu aċċessibbli onlajn. Il-Kummissarju żiedet tgħid li s-separazzjoni tal-irwoli tal-għoti u r-regolazzjoni tal-edukazzjoni li kienet ġiet proposta fl-2018, li huwa prinċipju bażiku ta' kif kwalunkwe sistema taħdem sew, sfortunatament tneħħiet. "Dan huwa ta' diżappunt fid-dawl tal-eżiti fqar ta' Malta fl-edukazzjoni minkejja l-isforzi kollha li saru biex jinkisbu riżultati aħjar," qalet il-Kummissarju. Barra minn hekk, il-Kummissarju qalet li l-istudenti m'għandhomx bżonn ta' iktar edukazzjoni iżda ta' edukazzjoni aħjar. Żiedet tgħid ukoll li "jekk din tista' tintlaħaq, l-Uffiċċju jaqbel li nistgħu nippjanaw li nżidu l-età tal-iskola obbligatorja għax it-tfal bi dritt għandhom ikunu qed jistudjaw u jiżvilluppaw il-ħiliet tagħhom u mhux jaħdmu." Hekk kif qalet li l-Uffiċċju minn dejjem kien minn ta' quddiem biex jippromwovi d-dritt tat-tfal li jsemmgħu leħenhom u jkunu mismugħa minn dawk li jieħdu d-deċiżjonijiet għalihom, il-Kummissarju wriet it-tħassib li, kuntrarju għall-abbozzi tal-liġi dwar l-edukazzjoni tal-2018, l-Att dwar l-Edukazzjoni emendat huwa nieqes minn proviżjoni li tobbliga l-awtoritajiet tal-edukazzjoni jagħmlu assessjar tal-impatt fuq it-tfal qabel ma jdaħħlu xi politki jew inizjattivi ġodda fl-edukazzjoni. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_613704867d693_rand.td-a-rec-img{text-align:left}.td_uid_3_613704867d693_rand.td-a-rec-img img{margin:0 auto 0 0}